Korona - Bemarkers en kommunikasiebeamptes dalk SA besighede se reddingsboei - Deel 1 - Solidariteit GildesSolidariteit Gildes Korona - Bemarkers en kommunikasiebeamptes dalk SA besighede se reddingsboei - Deel 1 - Solidariteit Gildes
Tuis / Covid-19 / Korona – Bemarkers en kommunikasiebeamptes dalk SA besighede se reddingsboei – Deel 1
Korona – Bemarkers en kommunikasiebeamptes dalk SA besighede se reddingsboei – Deel 1
Koronavirus het Suid-Afrika getref en ons ekonomie is besig om onder die druk te versmoor. Mense in sekere beroepe soos verkope, bemarking en kommunikasie word ook negatief beïnvloed. Wel, dit is tyd dat besighede hul maskertjies opsit en die suurstoftenks oopdraai. Daar is maatreëls waarbinne Suid-Afrikaanse besighede, hoe klein of groot ook al, kan oorleef, en die verkoopsmense, bemarkers en kommunikasiebeamptes gaan die voortou neem. Hulle gaan ons besighede se gesondheid moet help verseker.
Dit is juis nou die tyd om tegnologie optimaal tot voordeel vir jou maatskappy te gebruik – jou besigheid se oorlewing hang daarvan af. Die verkeerdste ding om nou te doen, is om bemarking en kommunikasie te staak. Dit gaan verlammende gevolge inhou. Wat wel sin maak, is om byvoorbeeld nie geld of energie in te stoot by bemarking wat byvoorbeeld voete na jou winkel sal lok nie, en intussen het jy jou winkel vir inloopkliënte gesluit. Waar gaan hierdie inloopkliënte nou hul produkte aankoop? Aanlyn, en dit is dan juis hier waar jy jou bemarkingsenergie moet toespits. Realisties gesproke moet ons besef dat ons almal 'n knou gaan kry, maar ons kan ook met sekerheid sê dat ons weer gaan opstaan – sommige van ons dalk stadiger of moeiliker as ander, maar ons sal weer opstaan.
Die internet is 'n geweldig aktiewe, mededingende gemeenskap en jy het nou die geleentheid om binne hierdie ruimte vorentoe te tree. Jy hoef nie noodwendig drastiese groei te wys nie; jy moet net oorleef. Binne hierdie raamwerk is dit egter van kardinale belang om seker te maak dat jy jou besigheid se etiese waarde in jou bemarkingstrategie weerspieël.
Gaan grawe dus nou jou bemarkingsidees uit wat jy in jou ideebank gebêre het, stof dit af en beproef dit wat nog relevant is. Jou bemarking-, verkope- en kommunikasiespan kan die volgende paar take gaan ondersoek en/of uitrol terwyl hulle in isolasie werk.
Searchenginejournal.com stel die volgende take voor. Vir vandag se artikel fokus ons op die eerste vyf take in 'n reeks van 13.
Taak 1: Inligting
Doen onderhoude met jou werknemers en kliënte. Navorsing oor kliënte se ervaring en verwagtinge kan baie waardevolle inligting vir jou inbring. Werknemers se kennis oor die spesifieke produkte, dienste, maatskappykultuur, ens. kan ook getoets word. Jy kan selfs video-oproepe oorweeg. Hou deeglik rekord hiervan. Dit kan in die nabye toekoms waardevolle inligting bied vir blogs, bemarkings- en verkoopsboodskappe, mediaverklarings ens.
Taak 2: Oudit inhoud
Doen 'n mini-oudit van jou inhoud. Ons het gewoonlik nie genoeg tyd om 'n deeglike en deurlopende oudit te doen van ons maatskappy se inhoud op al die platforms nie. Nou het ons. Jy kan jou maatskappy se inhoud wat op verskeie forums en platforms lê, oudit, aanpas en weer bietjie opkikker met nuwe en meer relevante inhoud. Kyk na jou webblaaie, e-posse, standaard e-poskommunikasie na kliënte, intranet, e-boeke, beleidsdokumente, voorleggings, template, infografika, artikels, foto's, ens. Kyk krities na jou interne inhoud, maar ook na eksterne inhoud oor jou maatskappy. Kyk waar jy grafika of foto's van hoë kwaliteit op ander kanale of platforms kan gebruik of op sosiale media kan plaas. Jou kommunikasiespan sal jou ook kan help om te bepaal watter plasings, webblaaie en skakels die meeste gebruik word, die meeste bestellings inbring en belangstelling lok. Uit hierdie inligting kan jy jou inhoudstrategie herdink en vars inhoud skep waar nodig. Jy kan suksesvolle plasings en skakels identifiseer en uitbrei en sodoende jou maatskappy op die beste moontlike manier herbemark.
Taak 3: Webblad
Terwyl jy op jou webblad rondspeel, kyk sommer ook na die tegniese aspekte. Werk al die skakels? As ek van buite af vir die eerste keer die blad besoek, maak alles sin? Is daar 'n logiese vloei van inligting? Algemene kliënt-ervaring? Hoe maklik kan die kliënt my in die hande kry? Is al my inligting nog op datum?
Taak 4: Webinare
Webinare is 'n baie suksesvolle strategie om vinnige vrae van kliënte te beantwoord, of opleiding te gee oor 'n spesifieke produk, of belangrike inligting te kommunikeer. Stel nuwe personeel of 'n nuwe produk voor. Bou vir jouself 'n databank op wat jy deurlopend kan gebruik. Navorsing het bewys dat 91% van mense in die beroepswêreld webinare as hul gunsteling opleidingsmedium verkies. Die internet is vol praktiese wenke oor hoe om webinare suksesvol te gebruik.
Taak 5: Admin
As jy suksesvol wil beplan, moet jou kop skoon wees. Gee struktuur aan jou gedagtes en aksieplan om jou maatskappy staande te hou deur jou administratiewe spasie skoon te maak. Maak jou lêers op jou rekenaar skoon. Vee onnodige inligting uit wat jy nie weer gaan benodig nie, en sluit kontrakte en bestellings waar nodig. Vir jou webblad kan jy nou 'n paar immergroen plasings skryf waarby jy nooit uitkom nie. Werk aan idees en voorstelle vir jou webinare of aanlyn uitsendings. Skryf dit neer sodat jy omvattend daaraan aandag kan gee wanneer jou administrasie op datum is. Boeke en artikels is gewoonlik ook iets wat by baie van ons onder aan die lys beland. Gebruik hierdie tyd om daardie agterstallige tendens-artikels of bemarkingsboeke of innovasieboeke te lees. Skerp jou kennis op. Jy kan by www.s-leer.co.za 'n paar e-leer-kursusse of webinare gaan opsoek wat vir jou in jou beroep relevant is, en jy kan selfs jou sagte vaardighede in iets soos Outlook-produktiwiteit opskerp. Dit is ook die gulde geleentheid om jou kennis van jou beroepsgemeenskap op Facebook, Twitter en ander relevante sosialemediaplatforms te ondersoek.
Met hierdie eerste vyf take skep jy vir jouself 'n skoon, netjiese fondasie vanwaar jy jou verbeterde bemarkingshuis kan bou. Jy het al die regte inligting; huiswerk en leeswerk is gedoen en strategie is bepaal. In Deel 2 gaan ons kyk na 'n paar praktiese doen-take soos om video's te begin opneem, soekenjins en bemarking, aanlyn strategie, ens. Wees op die uitkyk vir die volgende artikel.